
1. Aplinkybės

Panaikinus fizinę ir mokestinę prekių, įvežamų per ES išorės sienas, kontrolę paaiškėjo, kad yra rizika, jog dėl ES valstybių narių mokesčių sistemų nenuoseklumo 1) gali būti iškraipoma konkurencija, 2) prekybos srautai gali būti nukreipiami į kitas šalis, 3) gali būti pakenkta ES finansiniams ištekliams (didesnė sukčiavimo ir mokesčių slėpimo tikimybė). Tapo svarbu puoselėti aktyvų netiesioginių mokesčių administracijų bendradarbiavimą visais lygmenimis, kad mokesčių sistemos Europos Sąjungoje veiktų geriau. Tai buvo tiesioginis loginis pagrindas, kuriuo pagrįstos Bendrijos mokesčių srities veiksmų programos: 1993 m. pradėta vykdyti „Matthaeus-Tax“, „Fiscalis“ (1998–2002), „Fiscalis 2003–2007“ ir „Fiscalis 2013“. 

„Fiscalis 2013“ yra naujausia iš kelių Bendrijos programų, kuriomis padedama užtikrinti tinkamą mokesčių sistemų veikimą vidaus rinkoje, didinant dalyvaujančių šalių, jų administracijų ir pareigūnų bendradarbiavimą. Programa palengvinama valstybių narių, šalių kandidačių ir potencialių kandidačių nacionalinių mokesčių administracijų bendradarbiavimo veikla ir procesai, žinių ir gerosios patirties sklaida. Tai dažniausiai vyksta bendrų veiksmų, pvz., mokymų ir darbo seminarų, daugiašalės kontrolės, projektų grupių, darbo vizitų ir mokymo priemonių, pavidalu. Be to, programoje „Fiscalis 2013“, kuri apima 2007​–2013 m., ir toliau ypač svarbiomis laikomos IT grindžiamos informacijos mainų sistemos – valstybių narių bendradarbiavimo pagrindas. Šioms sistemoms skirta apie 70 % lėšų. Likusieji 30 % investuoti į mokymus ir nacionalinių mokesčių srityje dirbančių pareigūnų bendradarbiavimo veiklą.

Pagal sprendimo „Fiscalis 2013“
 19 straipsnio 1 dalį Komisija, remdamasi valstybių narių informacija, turi atlikti laikotarpio vidurio vertinimą. Siekiant užtikrinti nuoseklią metodiką ir požiūrį į vertinimą, jį užsakyta atlikti išorės konsultantui „Ramboll Management“, turinčiam konkrečios vertinimų atlikimo patirties. Komisijos darbuotojai ir dalyvaujančios šalys nuo to laiko per iniciatyvinę grupę, kuri visą projekto vykdymo laikotarpį reguliariai rinkosi į posėdžius, teikė išorės užsakovui gaires ir jį rėmė.

Ši Komisijos priimta ataskaita atitinka įsipareigojimą pranešti laikotarpio vidurio vertinimo rezultatus Tarybai, Europos Parlamentui, Europos ekonomikos ir socialinių reikalų komitetui ir Regionų komitetui. Išorės konsultantų parengtą galutinę vertinimo ataskaitą galima atsisiųsti iš TAXUD generalinio direktorato svetainės.

2. Vertinimo tikslas

Laikotarpio vidurio vertinime nagrinėjamas veiklos, vykdytos pagal programą nuo 2008 m. iki 2011 m. kovo mėn., poveikis. Jame taip pat apžvelgiami veiksmai, vykdyti pagal ankstesnes programas, kad apžvalga būtų sistemiškesnė ir būtų atsižvelgta tiek į „Fiscalis“ plėtojimą, tiek į bendrą ES bendradarbiavimą mokesčių srityje.

Dokumente išnagrinėta iki šiol per programavimo laikotarpį padaryta pažanga ir kokiu mastu priimtina kaina (veiksmingumas) buvo pasiekta programos tikslų (efektyvumas). Taip pat nagrinėjama, ar tikslai atitinka bendradarbiavimo mokesčių srityje poreikius (svarba) ir kokia yra programos papildoma nauda, t. y. ar programos tikslai gali būti veiksmingiau pasiekti taikant Bendrijos programą, ar juos veiksmingiau gali pasiekti kiekviena valstybė narė atskirai.

Šio laikotarpio vidurio vertinimo tikslas yra įvertinti, ar programą reikia tęsti ir ar veiklos planavimo atžvilgiu gali prireikti patikslinti programą likusiems metams. Šio vertinimo rezultatai taip pat įtraukiami į būsimos programos „Fiscalis 2020“ šiuo metu vykdomą poveikio vertinimą
. Tačiau šio komunikato išvados neturi įtakos būsimiems Komisijos sprendimams, kuriuos ji gali priimti dėl šio klausimo.

3. Metodika

Išorės konsultantai sukūrė išsamią metodiką laikydamiesi Komisijos nustatytų vertinimo rengimo standartų ir gairių. Konsultantų vertinimas pagrįstas išvadomis, gautomis naudojant keletą duomenų rinkimo būdų (pokalbiai, apklausos, kiekybinės duomenų rinkimo priemonės ir t. t.). Duomenys buvo analizuojami naudojant išsamius vertinimo ir sprendimų priėmimo kriterijus, kuriuos parengti padėjo iniciatyvinė grupė, kurios veikloje dalyvavo Komisijos darbuotojai ir dalyviai iš nacionalinių mokesčių administracijų. Rezultatų patikimumas taip pat buvo aptartas iniciatyvinės grupės posėdžiuose. Apskritai atliekant vertinimą sulaukta daug atsakymų į apklausas, kurios buvo išplatintos valstybių narių mokesčių pareigūnams; taip pat aktyviai bendradarbiavo nacionaliniai programos „Fiscalis“ koordinatoriai. 

4. Vertinimas

Išorės konsultantų pateiktoje galutinėje vertinimo ataskaitoje išsamiai ir nuodugniai analizuojama programa „Fiscalis“ ir teikiama plati nuo 2008 m. vykdytos veiklos ir veiksmų santrauka.

Išvados

Iš vertinimo matyti, kad programa veikia labai veiksmingai ir efektyviai, o tai rodo, kad ji teikia papildomą naudą dėl savo europinio pobūdžio. Apklausų respondentai nurodė, kad yra patenkinti programa ir kad per „Fiscalis 2013“ finansuojami veiksmai atitinka suinteresuotųjų šalių (ir Komisijos, ir nacionalinių administracijų) poreikius.

Išorės konsultantai labai teigiamai įvertino programos valdymą. Ataskaitoje ypač pažymimi veiksmai, kurių imtasi siekiant pagerinti lėšų naudojimo optimalumą. Šiomis aplinkybėmis taip pat pabrėžta, kad galima dar pagerinti stebėjimą ir ataskaitų rengimą, nors pastebėta, kad riboti programos valdymui skirti žmogiškieji ištekliai tiek Europos Komisijoje, tiek dalyvaujančių šalių mokesčių administracijose gali būti kliūtis siekiant šio tikslo.

Komisija pažymį nepaprastai teigiamą visų dalyvaujančių suinteresuotųjų šalių įvertinimą ir išorės konsultantų išvadas dėl programos „Fiscalis“ didelės papildomos naudos ES lygmeniu. Todėl Komisija daro išvadą, kad programą pageidaujama tęsti toliau.

Rekomendacijos dėl likusio programavimo laikotarpio 

Tolesnių patobulinimų rekomendacijos pagrįstos išsamia metodika, nuodugniais tyrimais ir apklausos duomenų bei tiesioginių pokalbių su visomis dalyvaujančiomis suinteresuotosiomis šalimis analize. Vertinime pateikiamos išsamios rekomendacijos. Pagrindiniai pasiūlymai, padėsiantys siekti geresnių veiklos rezultatų likusiais metais iki 2013 m., yra šie:

(1) teikti pirmenybę bendradarbiavimui tiesioginių mokesčių srityje, ypač efektyvesnei ir veiksmingesnei kovai su sukčiavimu;

(2) ateityje įtraukti į „Fiscalis“ konkretų tikslą mažinti administracinę naštą mokesčių mokėtojams;

(3) sukurti rezultatais grindžiamą stebėjimo ir vertinimo sistemą;

(4) pagerinti žinių ir gerosios patirties sklaidą ir taikymą nacionalinėse administracijose;

(5) išnagrinėti galimybes toliau tobulinti ir plėtoti papildomos naudos teikiančią PVM informacijos mainų sistemą (VIES);

(6) įdiegti konkrečiam tikslui skirtą planavimo, stebėjimo ir ataskaitų rengimo sistemą, skirtą darbo vizitų organizavimui ir pažangos stebėjimui;

(7) įtraukti daugiau suinteresuotųjų šalių;

(8) užtikrinti proporcingas programos valdymo galimybes.

Komisija iš esmės pritaria šioms rekomendacijoms. Stebėdama projekto pažangą Komisija parengs veiksmų planą, kuriuo bus atsižvelgta į visas vertinimo ataskaitoje pateiktas rekomendacijas, ir išaiškins kokiu mastu jos gali būti įgyvendintos likusiais veiklos planavimo metais.

Pavyzdžiui, į dabartinę programą „Fiscalis 2013“ jau įtraukta veikla, kuria padedama mažinti administracinę naštą. Be to, kitos programos pasiūlyme bus atsižvelgta į konsultantų rekomendaciją, kad administracinės naštos mažinimas turėtų būti vienu iš konkrečių programos tikslų.

Įgyvendinant dabartinę programą taip pat bus sprendžiamas stebėjimo ir vertinimo sistemos diegimo, kaip siūlo išorės konsultantai, klausimas. Rekomendacija įtraukti daugiau suinteresuotųjų šalių atitinka Komisijos vidinę šio klausimo analizę.

